SNC กำไรQ2/60ดีกว่าคาด แถมปันผลแจ่มแนะซื้อเป้า15.4 บ.
SNC กำไรไตรมาส 2/60 ดีกว่าคาด แถมปันผลแจ่มแนะซื้อเป้า15.4 บ.
7 ส.ค. 2560

บล.ฟิลลิป ระบุในบทวิเคราะห์วันนี้(7 ส.ค.) ว่า บริษัท เอส เอ็น ซี ฟอร์เมอร์ จำกัด (มหาชน) หรือ SNC ไตรมาส 2/60กำไรดีกว่าคาดจากค่าใช้จ่ายที่ต่ำกว่าคาด อีกทั้งมีการโอนกลับภาษีจ่ายเข้ามา 7 ลบ. รวมถึงยอดขายดีกว่าคาดเพิ่มขึ้น 8%เทียบช่วงเดียวกันของปีก่อนอยู่ที่ 2,077 ลบ. จากการเพิ่มขึ้นของยอดขายในกลุ่มชิ้นส่วนรถยนต์จากการได้คำสั่งซื้อเพื่อการส่งออกเพิ่มขึ้น และกลุ่มผลิตชิ้นส่วนจากการได้คำสั่งซื้อของลูกค้าใหม่ แต่ margin ยังลดลงอยู่ที่ 11.7%จาก 12.4%ใน 2Q59จากการใช้กำลังการผลิตที่ยังไม่มาก แต่หากว่าค่าใช้จ่ายในการขายและบริหารลดลง 14%เทียบช่วงเดียวกันของปีก่อนจากการควบคุมค่าใช้จ่ายอย่างมีประสิทธิภาพ
ประกาศจ่ายเงินปันผล 0.40 บาท/หุ้น ขึ้นXD15 ส.ค. 60:ผลการดำเนินงานในครึ่งปีแรกประกาศจ่ายเงินปันผล 0.40 บาท/หุ้น จะขึ้นเครื่องหมาย 15 ส.ค. 60 และจ่าย 31 ส.ค. 60 คิดเป็นผลตอบแทนเงินปันผล 3%
แนะนำ “ทยอยซื้อ” ราคาพื้นฐาน 15.40 บาท:ทางฝ่ายคาดว่าจากการปรับปรุงภายในเพื่อลดค่าใช้จ่ายและเพิ่มประสิทธิภาพเริ่มเห็นผลมากขึ้นทำให้การดำเนินงานกลับมาฟื้นตัว ทางฝ่ายคงแนะนำ “ทยอยซื้อ”คาดการดำเนินงานผ่านจุดต่ำสุดแล้วและยังเป็นหุ้นที่ให้ผลตอบแทนเงินปันผลที่ดี